В Арабския и мюсюлманския свят, страната се смята за прозападна и проамериканска и е дъгогодишен сътрудник на САЩ. Този факт, както и ролята на Саудитска Арабия във войната в Персийския залив от 1991, особено разполагането на америскански войски на територията на Саудитска Арабия, подтикват развитието на враждебен отговор от страна на ислямското общество. Поради това Саудитска Арабия в известна степен се дистанцира от САЩ и, например, отказва да подкрепи или участва в американската инвазия в Ирак през 2003. Отношенията със САЩ се изострят още повече след събитията от 11 септември. Американските политици и медии обвиняват правителството на Саудитска Арабия, че подкрепя тероризма и толерира джихад. Според американския държавен секретар Хилари Клинтън, „Саудитска Арабия продължава да бъде финансова база за Ал-Кайада, Талибаните и други терористични организации … Донори от Саудистка Арабия продължават да бъдат най-големият източник на средства за сунитските грипировки по света”.